भारत की तरफ से पाकिस्तान को सबक सिखाने के लिए युद्धस्तर पर हो रहे प्रयास अब किसी से छिपे नहीं हैं। संयुक्त राष्ट्र संघ में भारत की विदेश मंत्री सुषमा स्वराज ने स्पष्ट शब्दों में पाकिस्तान को हिदायत देते हुए उसे कश्मीर का स्वप्न न देखने की सलाह दे दी है। वहीं दूसरी ओर बलूचिस्तान और सिंध जैसे पाकिस्तानी प्रांतों में हो रही मानवाधिकार उल्लंघन की घटनाओं को विश्व मंच पर भारत ने उठाया है। भारत में उठ रही सिंधु जल संधि को समाप्त करने की चर्चा पूरे जोरों पर है, ये अलग बात है कि इस पर हमारे कुछ लोग नैतिकता की दुहाई देने में भी पीछे नहीं हैं। हाँलाकि भारत सरकार ने इस विषय पर उच्चस्तरीय बैठक कर विचारविमर्श शुरु कर दिया है, पर अभी तक कोई स्पष्ट निर्णय निकलकर नहीं आया है। गोवा में पाकिस्तानी साइबर आतंकियों की सेंध इस ओर सचेत करना चाहती है कि भारत को कूटनीतिक, राजनीतिक और सैन्य नीतियों के साथ साथ अपनी साइबर व्यवस्था को भी दुरुस्त करना होगा, क्योंकि आधुनिक सैन्य संचालन में आईटी जैसी तकनीकी की भी महत्वपूर्ण भूमिका होती है। भारत को सिंधु जल संधि से लेकर दूसरे अन्य विकल्पों पर भी विचार करने के साथ साथ अपनी साइबर प्रणाली की ओर भी ध्यान देने की आवश्यकता है।